Malema se party glo “politieke selfmoord”Julius Malema. Foto: Werner Beukes/SAPA Fikile Mblalula, minister van sport en ontspanning, reken Julius Malema se plan om ‘n nuwe politieke party te stig is “politieke selfmoord”. “As ‘n kader wat deur die ANC opgelei word, is die stig van ‘n politieke party buite die ANC politieke selfmoord,” het Mblalula aan Sunday Independent gesê. “Dit word uit woede en nie uit noodsaak gedoen nie. Net omdat jy ontevrede is oor individue in die ANC kan nie tot die stigting van ‘n politieke party lei nie.” Malema, geskorste leier van die ANC-jeugliga, het vroeër die week aangekondig dat hy ‘n nuwe politieke platform, naamlik die Ekonomiese Vryheidsvegters, gaan stig. Beeld-koerant het berig dat Malema ‘n e-pos uitgestuur het om sy planne aan te kondig. In die e-pos het hy glo diegene, wat in sy onderneming belangstel, aangeraai om hom deur middel van e-pos of sosiale netwerke te kontak. Hy nooi ook ondersteuners om met voorstelle oor finansiering vorendag te kom. Mblalula het aan die Sunday Independent gesê hy het “geen plan om by enigiets aan te sluit nie”. Clifford Motsepe, LUR vir menslike nedersetting in Limpopo, het aan die koerant gesê hy en Malema kan steeds vriende bly, maar hy sal nie sy politieke ambisie steun nie. “Ek sal nog algemene takvergaderings saam my kleinkinders bywoon en wanneer ek in my kis lê sal hy in die swart, geel en groen-kleure drapeer wees,” het Motsepe gesê.